title: A Tanács 2006/729/KKBP/IB határozata ( 2006. október 16. ) az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak a légifuvarozók általi feldolgozásáról és az Egyesült Államok Belbiztonsági Minisztériuma részére történő továbbításáról szóló megállapodás Európai Unió részéről történő aláírásáról

text:
               27.10.2006

               HU

               Az Európai Unió Hivatalos Lapja

               L 298/27

         A TANÁCS 2006/729/KKBP/IB HATÁROZATA
   (2006. október 16.)
   az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak a légifuvarozók általi feldolgozásáról és az Egyesült Államok Belbiztonsági Minisztériuma részére történő továbbításáról szóló megállapodás Európai Unió részéről történő aláírásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 24. és 38. cikkére,
   mivel:

               (1)

               2006. június 27-én a Tanács úgy határozott, hogy felhatalmazza az elnökséget arra, hogy a Bizottság közreműködésével tárgyalásokat kezdjen az Amerikai Egyesült Államokkal az utas-nyilvántartási adatállomány (PNR) adatainak légifuvarozók általi feldolgozásáról és az Egyesült Államok Belbiztonsági Minisztériuma részére (DHS) történő továbbításáról szóló megállapodásról.

               (2)

               A DHS, a Vámügyi és Határvédelmi Iroda által 2004. május 11-én kiadott kötelezettségvállalásokra (1) figyelemmel úgy tekinthető, hogy az Egyesült Államok megfelelő védelmi szintet biztosít az Egyesült Államokból érkező vagy oda tartó utasszállító járatokra vonatkozó, az Európai Unióból továbbított PNR-adatok tekintetében.

               (3)

               A tagállamok illetékes hatóságai gyakorolhatják a fennálló, a DHS felé történő adatáramlás felfüggesztésére vonatkozó hatáskörüket – abból a célból, hogy megvédjék a magánszemélyeket személyes adataik feldolgozása tekintetében –, amennyiben úgy vélik, hogy a PNR-adatok feldolgozása nem felel meg a DHS által tett kötelezettségvállalásokban előírt adatvédelmi előírásoknak, vagy amennyiben az Egyesült Államok valamely illetékes hatósága megállapítja, hogy a DHS megsérti az említett előírásokat addig, amíg nem biztosított az előírásoknak való megfelelés.

               (4)

               A megállapodást későbbi időpontban történő megkötésére is figyelemmel alá kell írni.

               (5)

               A megállapodás rendelkezéseit annak hatálybalépéséig ideiglenesen alkalmazni kell,

         A KÖVETKEZŐKÉPPEN HATÁROZOTT:
   1. cikk
   Az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak a légifuvarozók általi feldolgozásáról és az Egyesült Államok Belbiztonsági Minisztériumának történő továbbításáról szóló megállapodás aláírása az Európai Unió nevében jóváhagyásra kerül, figyelemmel a megállapodás megkötésére.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak az Európai Unió nevében történő aláírására jogosult személy(eke)t, figyelemmel a megállapodás megkötésére.
   3. cikk
   A megállapodás 7. pontjával összhangban a megállapodás rendelkezéseit aláírásának napjától annak hatálybalépéséig ideiglenesen alkalmazni kell.
   4. cikk
   (1)   A tagállamok illetékes hatóságai – azon hatáskörök sérelme nélkül, amelyek alapján felléphetnek a nemzeti rendelkezések betartása érdekében – gyakorolhatják fennálló, a DHS felé történő adatáramlás felfüggesztésére vonatkozó hatáskörüket abból a célból, hogy megvédjék a magánszemélyeket személyes adataik feldolgozása tekintetében a következő esetekben:

               a)

               amennyiben az Egyesült Államok egy illetékes hatósága megállapítja, hogy a DHS megsérti az alkalmazandó adatvédelmi előírásokat; vagy

               b)

               amennyiben alaposan valószínűsíthető, hogy az alkalmazandó adatvédelmi előírásokat megsértették, elfogadható alapja van azon feltételezésnek, hogy a DHS nem teszi meg, vagy nem fogja megtenni a szükséges és időszerű lépéseket annak érdekében, hogy elintézze a szóban forgó ügyet, az adattovábbítás folytatása az adatalany számára súlyos hátrányok közvetlen kockázatával jár és az érintett tagállamok illetékes hatóságai megtették az ésszerű erőfeszítéseket az adott viszonyok között annak érdekében, hogy értesítsék a DHS-t és hogy lehetőséget nyújtsanak részére a válaszadásra.

         (2)   A felfüggesztést meg kell szüntetni, amint a biztonsági követelmények biztosítottá válnak, és az érintett tagállamok illetékes hatóságait erről értesítették.
   5. cikk
   (1)   A tagállamok késedelem nélkül értesítik a Tanácsot és a Bizottságot, amennyiben a 4. cikk szerint intézkedéseket hoznak.
   (2)   A tagállamok és a Bizottság a Tanács keretében kölcsönösen értesítik egymást az adatvédelmi előírások bármely változásáról, és azon esetekről, amelyekben a DHS által alkalmazandó adatvédelmi előírásoknak való megfelelés biztosításáért felelős illetékes szervek intézkedése nem biztosítja e megfelelést.
   (3)   Amennyiben a Tanács úgy véli, hogy a 4. cikk, illetve ugyanezen cikk (1) és (2) bekezdése értelmében gyűjtött információk bizonyítékul szolgálnak arra, hogy a természetes személyek védelmének megfelelő szintjéhez szükséges alapelveket már nem tartják be, vagy hogy a DHS által alkalmazandó adatvédelmi előírásoknak való megfelelés biztosításáért felelős illetékes szervek nem végzik eredményesen feladatukat, erről a DHS-t értesíteni kell, és a Tanács megteszi a szükséges intézkedéseket a megállapodás felfüggesztésére vagy megszüntetésére.

      Kelt Luxembourgban, 2006. október 16-án.

            a Tanács részéről

            az elnök

         E. TUOMIOJA

      (1)  HL L 235., 2004.7.6., 15. o.
    ---documentbreak---

               27.10.2006

               HU

               Az Európai Unió Hivatalos Lapja

               L 298/29

      Megjegyzés az olvasóhoz: „A felek a megállapodás nyelvi változatai közül eddig kizárólag az angol nyelvű változatot hagyták jóvá. Amint a többi nyelvi változat jóváhagyására is sor kerül, azok mindegyike egyformán hiteles lesz.”
   MEGÁLLAPODÁS
   az Európai Unió és az Amerikai Egyesült Államok között, a PNR-adatoknak a légifuvarozók általi feldolgozásáról és az Egyesült Államok Belbiztonsági Minisztériuma részére történő továbbításáról
   AZ EURÓPAI UNIÓ
   és
   AZ AMERIKAI EGYESÜLT ÁLLAMOK,
   AZZAL AZ ÓHAJJAL, hogy saját demokratikus társadalmuk és közös értékeik védelmének eszközeként hatékonyan lépjenek fel a terrorizmus és a transznacionális bűnözés megelőzése és az ellenük folytatott küzdelem területén,
   FELISMERVE, hogy a közbiztonság védelme és a bűnüldözés érdekében az utas-nyilvántartási adatállomány (PNR) adatainak a légifuvarozók által a Belbiztonsági Minisztérium részére (a továbbiakban: DHS) történő továbbítását szabályozni kell. E megállapodás alkalmazásában a DHS a Vámügyi és Határvédelmi Irodát, az USA Bevándorlási és Vámhivatalát és Miniszteri Hivatalát, valamint az azt közvetlenül támogató egységeket jelenti, nem foglalja magában azonban a DHS egyéb elemeit, például az állampolgársági és bevándorlási szolgálatokat, a Közlekedésbiztonsági Hivatalt, az Egyesült Államok titkosszolgálatát, az Egyesült Államok parti őrségét, valamint a Szövetségi Katasztrófavédelmi Ügynökséget,
   FELISMERVE a terrorizmus és az ehhez kapcsolódó bűncselekmények, valamint más súlyos, transznacionális jellegű bűncselekmények – beleértve a szervezett bűnözést is – megelőzésének és az ellenük folytatott küzdelemnek a fontosságát az alapvető jogok és szabadságok, különösen a magánélethez fűződő jog tiszteletben tartása mellett,
   TEKINTETTEL az Egyesült Államok törvényeire és rendeleteire, amelyek előírják, hogy minden, az Egyesült Államokba érkező vagy onnan induló nemzetközi légiutas-szállító járatokat működtető légiszállító köteles a DHS részére elektronikus hozzáférést biztosítani a légifuvarozók automatizált helyfoglalás-/indulás-ellenőrzési rendszerében (a továbbiakban: helyfoglalási rendszer) gyűjtött, illetve tárolt PNR-adatokhoz,
   TEKINTETTEL az Európai Unióról szóló szerződés 6. cikkének az alapvető jogok tiszteletben tartásáról szóló (2) bekezdésére, valamint különösen az ezzel összefüggő, a személyes adatok védelméhez való jogra,
   TEKINTETTEL a légszállítás biztonságáról szóló 2001. évi törvényben, a 2002. évi belbiztonsági törvényben, a hírszerzés reformjáról és a terrorizmus megelőzéséről szóló 2004. évi törvényben és a 13388. sz. végrehajtási utasításban foglalt, az Egyesült Államok kormányügynökségeinek a terrorizmus elleni küzdelem területén folyó együttműködésével kapcsolatos, vonatkozó rendelkezésekre,
   TEKINTETTEL az Egyesült Államok Szövetségi Közlönyében (1) közzétett és a DHS által végrehajtott kötelezettségvállalásokra,
   TUDOMÁSUL VÉVE, hogy az Európai Uniónak biztosítania kell, hogy az Európai Unió területén található helyfoglalási rendszerrel rendelkező légifuvarozók – amint az technikailag kivitelezhető – intézkedjenek a PNR-adatok DHS-hez történő továbbításáról, valamint, hogy ennek teljesüléséig az Egyesült Államok hatóságai számára az adatokhoz való közvetlen hozzáférést kell engedélyezni, e megállapodás rendelkezéseinek megfelelően,
   MEGERŐSÍTVE, hogy e megállapodás nem teremt jogalapot jövőbeli megbeszélésekre vagy tárgyalásokra az Egyesült Államok és az Európai Unió között, illetve valamely fél és bármely más állam között PNR vagy bármely más adatforma feldolgozásáról és továbbításáról,
   TEKINTETTEL mindkét fél azon együttműködésre irányuló vállalására, hogy az Európai Unióból az Egyesült Államokba továbbított, előzetes utasinformációs (Advance Passenger Information/API) adatok feldolgozására vonatkozóan késlekedés nélkül megfelelő és kölcsönösen kielégítő megoldást találjanak,
   TUDOMÁSUL VÉVE, hogy e megállapodásra támaszkodva az EU megerősíti, hogy nem fogja megakadályozni a PNR-adatok Kanada és Egyesült Államok közötti továbbítását, és hogy ugyanez az elv fog érvényesülni a PNR-adatok feldolgozásáról és továbbításáról szóló hasonló megállapodásokban is,
   A KÖVETKEZŐKBEN ÁLLAPODOTT MEG:

               (1)

               A DHS későbbi eseményekre figyelemmel értelmezett, fent említett kötelezettségvállalásainak folyamatos végrehajtásában bízva az Európai Unió biztosítja, hogy az Amerikai Egyesült Államokba érkező vagy onnan induló nemzetközi légiutas-szállító járatokat működtető légifuvarozók a helyfoglalási rendszerükben tárolt PNR-adatokat a DHS által előírt módon dolgozzák fel.

               (2)

               Ennek megfelelően a DHS addig, amíg az érintett adatok légifuvarozók általi továbbítására alkalmas, megfelelő rendszer nem kerül felállításra, elektronikus úton hozzáférhet az Európai Unió tagállamainak területén elhelyezkedő légifuvarozók helyfoglalási rendszereiben tárolt PNR-adatokhoz.

               (3)

               A DHS az Egyesült Államok vonatkozó jogszabályaival és alkotmányos előírásaival összhangban, jogellenes – különösen állampolgárságon vagy lakóhely szerinti országon alapuló – megkülönböztetés nélkül dolgozza fel a továbbított PNR-adatokat és kezeli az adatfeldolgozással érintett adatalanyokat.

               (4)

               A felek közösen és rendszeresen felülvizsgálják e megállapodás végrehajtását.

               (5)

               Abban az esetben, ha az Európai Unióban, illetve egy vagy több tagállamában olyan légiutas-információs rendszer bevezetésére kerül sor, amely alapján a légifuvarozók kötelesek a hatóságok számára olyan személyek PNR-adataihoz hozzáférést biztosítani, akik utazásuk során az Európai Unióba vagy onnan repülnek, a DHS – a kivitelezhetőség határain belül és szigorúan viszonossági alapon – tevékenyen elősegíti a joghatóságán belül működő légitársaságok közötti együttműködést.

               (6)

               E megállapodás alkalmazásában a DHS-t úgy tekintik, hogy megfelelő védelmi szintet biztosít az Egyesült Államokból érkező vagy oda tartó nemzetközi utasszállító járatokhoz kapcsolódó, az Európai Unióból továbbított PNR-adatok tekintetében.

               (7)

               Ez a megállapodás azon időpontot követő hónap első napján lép hatályba, amikor a felek értesítették egymást az ehhez szükséges belső eljárások befejezéséről. Ezt a megállapodást az aláírás napjától ideiglenesen alkalmazni kell. Ezt a megállapodást a felek diplomáciai úton történő értesítéssel bármikor felmondhatják vagy felfüggeszthetik. A felmondás az erről szóló értesítés másik féllel való közlésétől számított 30. (harmincadik) napon lép hatályba. Ez a megállapodás – amennyiben kölcsönös írásbeli megállapodással meg nem hosszabbítják – a helyébe lépő bármely megállapodás alkalmazásának időpontjában, illetve bármely más esetben legkésőbb 2007. július 31-én hatályát veszti.

      E megállapodásnak nem célja, hogy eltérjen az Amerikai Egyesült Államok, az Európai Unió vagy valamely tagállama jogszabályaitól, vagy módosítsa azokat. Ez a megállapodás nem hoz létre vagy keletkeztet semmilyen jogot vagy előnyt a magánszemélyek vagy más, magánjogi vagy közjogi jogalanyok részére.
      E megállapodás két példányban készült, angol nyelven. Elkészül cseh, dán, észt, finn, francia, görög, holland, lengyel, lett, litván, magyar, máltai, olasz, német, portugál, spanyol, svéd, szlovák és szlovén nyelven, és a felek e nyelvi változatokat jóváhagyják. A jóváhagyást követően az e nyelveken készült változatok egyaránt hitelesek.
      Kelt Luxembourgban, 2006. október 16-án és Washington D.C.-ben, 2006. október 19-én.

            Az Európai Unió Részéről

         E. TUOMIOJA
         külügyminiszter
         az Európai Unió Tanácsának elnöke

            Az Amerikai Egyesült Államok Részéről

         Michael CHERTOFF titkár
         Belbiztonsági Minisztérium

      (1)  69. kötet, 131. sz., 41543. o.


title: A Tanács 2010/638/KKBP határozata ( 2010. október 25. ) a Guineai Köztársasággal szembeni korlátozó intézkedésekről

text:
               26.10.2010

               HU

               Az Európai Unió Hivatalos Lapja

               L 280/10

         A TANÁCS 2010/638/KKBP HATÁROZATA
   (2010. október 25.)
   a Guineai Köztársasággal szembeni korlátozó intézkedésekről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A 2009. szeptember 28-án Conakryban rendezett politikai tüntetésnek a biztonsági erők általi erőszakos elfojtására válaszul a Tanács 2009. október 27-én elfogadta a Guineai Köztársasággal szembeni korlátozó intézkedésekről szóló 2009/788/KKBP közös álláspontot (1).

               (2)

               A Tanács 2009. december 22-én elfogadta a 2009/788/KKBP közös álláspont módosításáról szóló, további korlátozó intézkedéseket tartalmazó 2009/1003/KKBP határozatot (2).

               (3)

               A Tanács 2010. március 29-én elfogadta a 2009/788/KKBP közös álláspont módosításáról szóló 2010/186/KKBP határozatot (3).

               (4)

               A 2009/788/KKBP közös álláspont felülvizsgálata alapján a korlátozó intézkedéseket 2011. október 27-ig meg kell újítani.

               (5)

               Az uniós végrehajtási intézkedéseket a Guineai Köztársasággal szemben hozott különleges korlátozó intézkedések bevezetéséről szóló, 2009. december 22-i 1284/2009/EU tanácsi rendelet (4) tartalmazza,

         ELFOGADTA EZT A HATÁROZATOT:
   1. cikk
   (1)   A tagállamok állampolgárai részéről vagy a tagállamok területéről, illetve az azok lobogója alatt közlekedő vízi vagy légi járművek felhasználásával tilos a Guineai Köztársaság területére származási helyüktől függetlenül fegyvereket és minden egyéb ezekhez kapcsolódó felszerelést értékesíteni, szállítani, átruházni vagy kivinni, ideértve a fegyvereket és lőszereket, katonai járműveket és felszereléseket, katonai jellegű felszereléseket és a felsoroltak pótalkatrészeit, valamint belső elnyomásra használható felszereléseket.
   (2)   Tilos:

               a)

               közvetlenül vagy közvetve bármely guineai köztársasági természetes vagy jogi személy, jogalany vagy szervezet részére vagy a Guineai Köztársaságban való felhasználás céljából technikai segítséget, közvetítői szolgáltatást és az (1) bekezdésben említett cikkekhez kapcsolódó vagy az említett cikkek rendelkezésre bocsátásához, gyártásához, karbantartásához és használatához kapcsolódó egyéb szolgáltatást nyújtani;

               b)

               közvetlenül vagy közvetve bármely guineai köztársasági természetes vagy jogi személy, jogalany vagy szervezet részére vagy a Guineai Köztársaságban való felhasználás céljából az (1) bekezdésben említett cikkekkel kapcsolatos finanszírozást vagy pénzügyi támogatást nyújtani, beleértve különösen az említett cikkek értékesítésére, szállítására, átruházására vagy kivitelére vonatkozó, vagy az ehhez kapcsolódó technikai segítség, közvetítői szolgáltatás és egyéb szolgáltatás nyújtásával kapcsolatos támogatásokat, kölcsönöket és exporthitel-biztosítást;

               c)

               tudatosan és szándékosan részt venni olyan tevékenységekben, amelyeknek célja vagy hatása az a) és a b) pontban említett tilalmak megkerülése.

         2. cikk
   (1)   A 1. cikk nem alkalmazandó a következőkre:

               a)

               a kizárólag humanitárius vagy védelmi célokat szolgáló, vagy az Egyesült Nemzetek Szervezete (ENSZ) és az Európai Unió intézményépítő programjaihoz vagy az Unió és az ENSZ válságkezelési műveleteihez szánt, halált nem okozó katonai felszerelések, illetve belső elnyomásra használható felszerelések értékesítésére, szállítására, átruházására vagy kivitelére;

               b)

               azon nem harci járművek értékesítésére, szállítására, átruházására vagy kivitelére, amelyeknek ballisztikai védelemre irányuló gyártása vagy az erre irányuló anyagokkal történő felszerelése kizárólag az Unió és tagállamai személyzete védelmi céljait szolgálja a Guineai Köztársaságban;

               c)

               az említett felszereléssel vagy az említett programokkal és műveletekkel kapcsolatos technikai segítségnyújtásra, közvetítői szolgáltatásra és egyéb szolgáltatásra;

               d)

               az említett felszereléssel vagy az említett programokkal és műveletekkel kapcsolatos finanszírozás vagy pénzügyi támogatás nyújtására,

         feltéve, hogy az ilyen kivitelt és segítségnyújtást az érintett illetékes hatóság előzetesen jóváhagyta.
   (2)   Az 1. cikk nem alkalmazandó az olyan védőruházatra, ideértve a golyóálló mellényeket és a katonai sisakokat is, amelyeket az ENSZ, az Unió vagy tagállamainak alkalmazottai, a média képviselői, valamint a humanitárius és a fejlesztési szervezetek munkatársai és kísérő személyzete kizárólag személyes használatra, átmeneti jelleggel vittek be a Guineai Köztársaság területére.
   3. cikk
   (1)   A tagállamok megteszik a szükséges intézkedéseket annak érdekében, hogy megakadályozzák a Nemzeti Tanács a Demokráciáért és a Fejlődésért (CNDD) egyes tagjainak és a velük kapcsolatban álló, a mellékletben felsorolt személyeknek a területükre történő beutazását vagy az azon történő átutazását.
   (2)   Az (1) bekezdés nem kötelezi a tagállamokat arra, hogy saját állampolgáraiktól megtagadják a területükre való belépést.
   (3)   Az (1) bekezdés nem érinti azokat az eseteket, amikor egy tagállamnak nemzetközi jogi kötelezettsége áll fenn, nevezetesen:

               a)

               valamely nemzetközi kormányközi szervezet fogadó országa;

               b)

               az ENSZ által vagy annak védnöksége alatt összehívott nemzetközi konferencia fogadó országa;

               c)

               valamely kiváltságokat és mentességeket biztosító többoldalú megállapodás alapján; vagy

               d)

               az Apostoli Szentszék (Vatikáni Városállam) és Olaszország között 1929-ben létrejött lateráni egyezmény alapján.

         (4)   A (3) bekezdés azokra az esetekre is alkalmazandó, amikor valamely tagállam az Európai Biztonsági és Együttműködési Szervezetnek (EBESZ) ad helyet.
   (5)   A Tanácsot értesíteni kell minden olyan esetről, amikor egy tagállam a (3) vagy a (4) bekezdés értelmében mentességet ad.
   (6)   A tagállamok mentességet adhatnak az (1) bekezdésben meghatározott intézkedések alól, ha az utazást sürgős humanitárius ok vagy kormányközi értekezleteken való részvétel indokolja, beleértve az Unió által támogatott, vagy az EBESZ elnöki tisztét betöltő tagállamban tartott értekezleteket, amennyiben ott a demokráciát, az emberi jogokat és a jogállamiságot a Guineai Köztársaságban közvetlenül elősegítő politikai párbeszéd zajlik.
   (7)   Az a tagállam, amely a (6) bekezdésben meghatározott mentességet kíván biztosítani, írásban értesíti erről a Tanácsot. A mentességet megadottnak kell tekinteni, kivéve, ha az ellen a Tanács egy vagy több tagja – a javasolt mentességről szóló értesítés kézhezvételétől számított két munkanapon belül – írásban kifogást emel. Amennyiben a Tanács egy vagy több tagja kifogást emel, a Tanács minősített többséggel határozhat a javasolt mentesség megadásáról.
   (8)   Azokban az esetekben, amikor a (3), a (4), a (6) és a (7) bekezdésnek megfelelően egy tagállam engedélyezi a mellékletben felsorolt személyeknek a területére való belépést, vagy az azon történő átutazást, az engedély az abban megjelölt célra és az azzal érintett személyre korlátozódik.
   4. cikk
   (1)   A mellékletben felsorolt, az CNDD egyes tagjaihoz és a velük kapcsolatban álló természetes vagy jogi személyekhez, jogalanyokhoz és szervezetekhez tartozó, tulajdonukban vagy birtokukban lévő, vagy ellenőrzött minden pénzeszközt és gazdasági forrást be kell fagyasztani.
   (2)   A mellékletben felsorolt természetes vagy jogi személyek, jogalanyok vagy szervezetek számára vagy javára semmilyen pénzeszközt vagy gazdasági forrást sem közvetve, sem közvetlenül nem lehet rendelkezésre bocsátani.
   (3)   Tagállami illetékes hatóság engedélyezheti – az általa megfelelőnek vélt feltételekkel – egyes befagyasztott pénzeszközök vagy gazdasági források felszabadítását, illetve az azokhoz való hozzáférést, amennyiben megállapította, hogy az érintett pénzeszközök vagy gazdasági erőforrások:

               a)

               a mellékletben felsorolt személyek és eltartott családtagjaik alapvető szükségleteinek kielégítéséhez szükségesek, beleértve az élelmiszerek, bérlet vagy jelzálog, gyógyszerek és orvosi kezelés, adók, biztosítási díjak és közműdíjak költségeit;

               b)

               kizárólag jogi szolgáltatások nyújtásával kapcsolatban felmerülő, ésszerű mértékű szakértői díjak kifizetését, illetve azzal kapcsolatos kiadások megtérítését szolgálják;

               c)

               kizárólag a befagyasztott pénzeszközök vagy gazdasági források szokásos kezelési vagy számlavezetési díjainak vagy költségeinek kiegyenlítésére szolgálnak; vagy

               d)

               rendkívüli kiadások fedezéséhez szükségesek, feltéve, hogy az illetékes hatóság az engedély megadását megelőzően legalább két héttel közölte a többi tagállam illetékes hatóságával és a Bizottsággal a konkrét engedély megadása alapjául szolgáló indokokat.

         A tagállam az e bekezdés alapján kiadott minden engedélyről tájékoztatja a többi tagállamot és a Bizottságot.
   (4)   Az (1) bekezdéstől eltérve a tagállamok illetékes hatóságai engedélyezhetik egyes befagyasztott pénzeszközök vagy gazdasági források felszabadítását, feltéve hogy teljesülnek a következő feltételek:

               a)

               a pénzeszközök vagy a gazdasági források a 4. cikk (1) bekezdésében említett természetes vagy jogi személynek, jogalanynak vagy szervezetnek a mellékletbe történő felvételének időpontja előtt keletkezett bírósági, közigazgatási vagy választottbírósági határozaton alapuló zálogjog, vagy azon időpont előtt hozott bírósági, közigazgatási vagy választottbírósági határozat hatálya alá tartoznak;

               b)

               a pénzeszközöket vagy a gazdasági erőforrásokat kizárólag ilyen zálogjoggal biztosított vagy ilyen határozatban érvényesként elismert követelések kielégítésére fogják használni, az ilyen követelésekkel rendelkező személyek jogaira alkalmazandó irányadó törvényekben és rendelkezésekben meghatározott korlátokon belül;

               c)

               a zálogjog vagy a határozat nem a mellékletben felsorolt természetes vagy jogi személy, jogalany vagy szervezet javát szolgálja; és

               d)

               a zálogjog vagy a határozat elismerése nem ellentétes az érintett tagállam közrendjével.

         A tagállam az e bekezdés alapján kiadott minden engedélyről tájékoztatja a többi tagállamot és a Bizottságot.
   (5)   A (2) bekezdés nem alkalmazandó a befagyasztott számlákhoz hozzáadódó:

               a)

               kamatra vagy egyéb hozamokra; vagy

               b)

               olyan szerződések, megállapodások vagy kötelezettségek alapján esedékes kifizetésekre, amelyeket azt megelőzően kötöttek meg, illetve amelyek azt megelőzően merültek fel, hogy e számlák a 2009/788/KKBP közös álláspont hatálya alá kerültek,

         feltéve, hogy ezen kamatok, egyéb hozamok és kifizetések továbbra is az (1) bekezdés hatálya alá tartoznak.
   5. cikk
   (1)   A Tanács valamely tagállam vagy az Unió külügyi és biztonságpolitikai főképviselője javaslatára a mellékletben található jegyzéket a guineai köztársaságbeli politikai fejlemények függvényében módosítja.
   (2)   A Tanács a döntését és a jegyzékbe vétel indokolását – közvetlenül, amennyiben a cím ismert, vagy értesítés közzététele útján – közli az érintett személlyel, lehetővé téve számára, hogy észrevételeket tegyen.
   (3)   Amennyiben észrevételt vagy új érdemi bizonyítékot nyújtanak be, a Tanács felülvizsgálja határozatát, és erről értesíti az érintett személyt.
   6. cikk
   A fent említett intézkedések hatásának maximalizálása érdekében az EU arra ösztönzi a harmadik országokat, hogy fogadjanak el az ebben a határozatban foglaltakhoz hasonló korlátozó intézkedéseket.
   7. cikk
   A 2009/788/KKBP közös álláspont hatályát veszti.
   8. cikk
   (1)   Ez a határozat elfogadásának napján lép hatályba.
   (2)   Ezt a határozatot 2011. október 27-ig kell alkalmazni. A határozatot folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, a határozatot meg kell újítani, vagy adott esetben módosítani kell.

      Kelt Luxembourgban, 2010. október 25-én.

            a Tanács részéről

            az elnök

         C. ASHTON

      (1)  HL L 281., 2009.10.28., 7. o.

      (2)  HL L 346., 2009.12.23., 51. o.

      (3)  HL L 83., 2010.3.30., 23. o.

      (4)  HL L 346., 2009.12.23., 26. o.

      MELLÉKLET

         A 3. és 4. cikkben említett személyek jegyzéke

                  Név (és esetleges névváltozatok)

                  Azonosító adatok (születési idő és hely (sz. i. és sz. h.), útlevél/személyi igazolvány száma stb.)

                  Indokok

                  1.

                  Moussa Dadis CAMARA százados

                  sz. i.: 1964.1.1. vagy 1968.12.29.
                  Útlevél száma: R0001318

                  a CNDD elnöke

                  2.

                  Mathurin BANGOURA ezredes

                  sz. i.: 1962.11.15.
                  Útlevél száma: R0003491

                  a távközlésért és az új információs technológiákért felelős miniszter

                  3.

                  Aboubacar Sidiki (más néven Idi Amin) CAMARA alezredes

                  sz. i.: 1979.10.22.
                  Útlevél száma: R0017873

                  miniszter, a CNDD állandó titkára (a hadseregben betöltött hivatalából 2009.1.26-án felmentve)

                  4.

                  Oumar BALDÉ őrnagy

                  sz. i.: 1964.12.26.
                  Útlevél száma: R0003076

                  a CNDD tagja

                  5.

                  Mamadi (más néven Mamady) MARA őrnagy

                  sz. i.: 1954.1.1.
                  Útlevél száma: R0001343

                  a CNDD tagja

                  6.

                  Almamy CAMARA őrnagy

                  sz. i.: 1975.10.17.
                  Útlevél száma: R0023013

                  a CNDD tagja

                  7.

                  Mamadou Bhoye DIALLO alezredes

                  sz. i.: 1956.1.1.
                  Útlevél száma: R0001855

                  a CNDD tagja

                  8.

                  Koulako BÉAVOGUI százados

                  a CNDD tagja

                  9.

                  Kandia (más néven Kandja) MARA rendőralezredes

                  Útlevél száma: R0178636

                  a CNDD tagja
                  Labé regionális biztonsági igazgatója

                  10.

                  Sékou MARA ezredes

                  sz. i.: 1957

                  a CNDD tagja
                  a Nemzeti Rendőrség főkapitány-helyettese

                  11.

                  Morciré CAMARA

                  sz. i.: 1949.1.1.
                  Útlevél száma: R0003216

                  a CNDD tagja

                  12.

                  Alpha Yaya DIALLO

                  a CNDD tagja
                  A Vámhivatal nemzeti igazgatója

                  13.

                  Mamadou Korka DIALLO ezredes

                  sz. i.: 1962.2.19.

                  a kereskedelemért, az iparért és a kkv-kért felelős miniszter

                  14.

                  Fodeba TOURÉ ezredes

                  sz. i.: 1961.6.7.
                  Útlevél száma: R0003417/R0002132

                  Kindia kormányzója (volt ifjúsági miniszter, miniszteri hivatalából 2009.5.7-én felmentve)

                  15.

                  Cheick Sékou (más néven Ahmed) Tidiane CAMARA őrnagy

                  sz. i.: 1966.5.12.

                  a CNDD tagja

                  16.

                  Sékou (más néven Sékouba) SAKO ezredes

                  a CNDD tagja

                  17.

                  Jean- Claude PIVI (más néven COPLAN) főhadnagy

                  sz. i.: 1960.1.1.

                  a CNDD tagja
                  az elnök biztonságáért felelős miniszter

                  18.

                  Saa Alphonse TOURÉ százados

                  sz. i.: 1970.6.3.

                  a CNDD tagja

                  19.

                  Moussa KEITA ezredes

                  sz. i.: 1966.1.1.

                  a CNDD tagja
                  a CNDD állandó titkára, a köztársasági intézményekkel való kapcsolatokért felelős miniszter

                  20.

                  Aïdor (más néven Aëdor) BAH alezredes

                  a CNDD tagja

                  21.

                  Bamou LAMA őrnagy

                  a CNDD tagja

                  22.

                  Mohamed Lamine KABA

                  a CNDD tagja

                  23.

                  Daman (más néven Dama) CONDÉ százados

                  a CNDD tagja

                  24.

                  Aboubacar Amadou DOUMBOUYA őrnagy

                  a CNDD tagja

                  25.

                  Moussa Tiégboro CAMARA őrnagy

                  sz. i.: 1968.1.1.
                  Útlevél száma: 7190

                  a CNDD tagja
                  a kábítószer és a szervezett bűnözés elleni küzdelemmel foglalkozó különleges szolgálatokért felelős elnökségi miniszter

                  26.

                  Issa CAMARA százados

                  sz. i.: 1954

                  a CNDD tagja
                  Mamou kormányzója

                  27.

                  Dr. Abdoulaye Chérif DIABY ezredes

                  sz. i.: 1957.2.26.
                  Útlevél száma: 13683

                  a CNDD tagja
                  egészségügyi és köztisztasági miniszter

                  28.

                  Mamady CONDÉ

                  sz. i.: 1952.11.28.
                  Útlevél száma: R0003212

                  a CNDD tagja

                  29.

                  Cheikh Ahmed TOURÉ alhadnagy

                  a CNDD tagja

                  30.

                  Aboubacar Biro CONDÉ alezredes

                  sz. i.: 1962.10.15.
                  Útlevél száma: 2443/R0004700

                  a CNDD tagja

                  31.

                  Bouna KEITA

                  a CNDD tagja

                  32.

                  Idrissa CHERIF

                  sz. i.: 1967.11.13.
                  Útlevél száma: R0105758

                  az elnökség és a védelmi miniszter kommunikációért felelős minisztere

                  33.

                  Mamoudou (más néven Mamadou) CONDÉ

                  sz. i.: 1960.12.9.
                  Útlevél száma: R0020803

                  a stratégiai és fejlesztési kérdésekért felelős, megbízott államtitkár

                  34.

                  Aboubacar Chérif (alias Toumba) DIAKITÉ főhadnagy

                  az elnök szárnysegédje

                  35.

                  Ibrahima Khalil DIAWARA

                  sz. i.: 1976.1.1.
                  Útlevél száma: R0000968

                  Aboubacar Chérif „Toumba” Diakité különleges tanácsadója

                  36.

                  Marcel KOIVOGUI alhadnagy

                  Aboubacar Chérif „Toumba” Diakité helyettese

                  37.

                  Papa Koly KOUROUMA

                  sz. i.: 1962.11.3.
                  Útlevél száma: R11914/R001534

                  a környezetvédelemért és a fenntartható fejlődésért felelős miniszter

                  38.

                  Nouhou THIAM őrnagy

                  sz. i.: 1960
                  Útlevél száma: 5180

                  hadseregfelügyelő
                  a CNDD szóvivője

                  39.

                  Théodore (más néven Siba) KOUROUMA rendőrszázados

                  sz. i.: 1971.5.13.
                  Útlevél száma: R0001204 (szolgálati útlevél)

                  az elnökségi kabinet attaséja

                  40.

                  Mamadou SANDÉ százados

                  sz. i.: 1969.12.12.
                  Útlevél száma: R0003465

                  a gazdasági és pénzügyekért felelős elnökségi miniszter

                  41.

                  Alhassane (más néven Al-Hassane) Siba ONIPOGUI

                  sz. i.: 1961.12.31.
                  Útlevél száma: 5938/R00003488

                  az állami ellenőrzésért felelős elnökségi miniszter

                  42.

                  Joseph KANDUNO

                  az ellenőrzésért, az átláthatóságért és a jó kormányzásért felelős miniszter

                  43.

                  Fodéba (más néven Isto) KÉIRA

                  sz. i.: 1961.6.4.
                  Útlevél száma: R0001767

                  ifjúsági és sport-, valamint a fiatalok munkavállalásának előmozdításáért felelős miniszter

                  44.

                  Siba LOHALAMOU ezredes

                  sz. i.: 1962.8.1.
                  Útlevél száma: R0001376

                  igazságügyi miniszter, pecsétőr

                  45.

                  Dr. Frédéric KOLIÉ

                  sz. i.: 1960.1.1.
                  Útlevél száma: R0001714

                  a területi igazgatásért és a politikai ügyekért felelős miniszter

                  46.

                  Alexandre Cécé LOUA

                  sz. i.: 1956.1.1.
                  Útlevél száma: R0001757 /
                  diplomata-útlevél száma: R 0000027

                  külügyminiszter és a külföldön élő guineai állampolgárokért felelős miniszter

                  47.

                  Mamoudou (más néven Mahmoud) THIAM

                  sz. i.: 1968.10.4.
                  Útlevél száma: R0001758

                  bányászati és energiaügyi miniszter

                  48.

                  Boubacar BARRY

                  sz. i.: 1964.5.28.
                  Útlevél száma: R0003408

                  az építési ügyekért, a területrendezésért és a középületek hagyatékáért felelős elnökségi államminiszter

                  49.

                  Demba FADIGA

                  sz. i.: 1952.1.1.
                  Útlevél száma: FR365845/365857 (tartózkodási engedély)

                  a CNDD tagja
                  a CNDD és a kormány közötti kapcsolatokért felelős, rendkívüli és teljhatalmú nagykövet

                  50.

                  Mohamed DIOP

                  sz. i.: 1963.1.1.
                  Útlevél száma: R0001798

                  a CNDD tagja
                  Conakry kormányzója

                  51.

                  Mohamed (más néven Tigre) CAMARA őrmester

                  Az elnöki őrség „Koundara” táborához csatolt biztonsági erők tagja

                  52.

                  Habib HANN

                  sz. i.: 1950.12.15.
                  Útlevél száma: 341442

                  a stratégiai állami ágazatok ellenőrző és megfigyelő bizottsága

                  53.

                  Ousmane KABA

                  a stratégiai állami ágazatok ellenőrző és megfigyelő bizottsága

                  54.

                  Alfred MATHOS

                  a stratégiai állami ágazatok ellenőrző és megfigyelő bizottsága

                  55.

                  Mandiou DIOUBATÉ százados

                  sz. i.: 1960.1.1.
                  Útlevél száma: R0003622

                  az elnöki sajtóiroda igazgatója
                  a CNDD szóvivője

                  56.

                  Cheik Sydia DIABATÉ

                  sz. i.: 1968.4.23.
                  Útlevél száma: R0004490

                  a hadsereg tagja
                  a Védelmi Minisztérium hírszerző és nyomozó szolgálatainak igazgatója

                  57.

                  Ibrahima Ahmed BARRY

                  sz. i.: 1961.11.11.
                  Útlevél száma: R0048243

                  a Guineai Rádió és Televízió vezérigazgatója

                  58.

                  Alhassane BARRY

                  sz. i.: 1962.11.15.
                  Útlevél száma: R0003484

                  a Központi Bank vezetője

                  59.

                  Roda Namatala FAWAZ

                  sz. i.: 1947.7.6.
                  Útlevél száma: R0001977

                  a CNDD-vel kapcsolatban álló és annak pénzügyi támogatást nyújtó üzletember

                  60.

                  Dioulde DIALLO

                  a CNDD-vel kapcsolatban álló és annak pénzügyi támogatást nyújtó üzletember

                  61.

                  Kerfalla CAMARA KPC

                  a Guicopress elnök-vezérigazgatója
                  a CNDD-vel kapcsolatban álló és annak pénzügyi támogatást nyújtó üzletember

                  62.

                  Dr. Moustapha ZABATT

                  sz. i.: 1965.2.6.

                  az elnök orvosa és személyes tanácsadója

                  63.

                  Aly MANET

                  „Dadis Doit Rester” mozgalom

                  64.

                  Louis M'bemba SOUMAH

                  munkaügyi miniszter, az igazgatási reformért és a közszolgálatért felelős miniszter

                  65.

                  Cheik Fantamady CONDÉ

                  tájékoztatási és kulturális miniszter

                  66.

                  Boureima CONDÉ százados

                  mezőgazdasági és állattenyésztési miniszter

                  67.

                  Mariame SYLLA

                  a decentralizációért és a helyi fejlesztésért felelős miniszter


title: A Tanács határozata ( 2010. március 29. ) az Európai Szakképzés-fejlesztési Központ igazgatótanácsa tagjainak kinevezéséről és felváltásáról

text:
               11.5.2010

               HU

               Az Európai Unió Hivatalos Lapja

               C 122/2

         A TANÁCS HATÁROZATA
   (2010. március 29.)
   az Európai Szakképzés-fejlesztési Központ igazgatótanácsa tagjainak kinevezéséről és felváltásáról
   2010/C 122/02
   AZ EURÓPAI UNIÓ TANÁCSA,
   tekintettel az Európai Szakképzés-fejlesztési Központ létrehozásáról szóló, 1975. február 10-i 337/75/EGK tanácsi rendeletre (1) és különösen annak 4. cikkére,
   tekintettel a spanyol kormány által benyújtott jelölésre,
   mivel:

               (1)

               A Tanács 2009. szeptember 14-i határozatával (2) a 2009. szeptember 18. és 2012. szeptember 17. közötti időtartamra kinevezte az Európai Szakképzés-fejlesztési Központ igazgatótanácsának tagjait.

               (2)

               Francisco Javier ALFAYA HURTADO lemondását követően a központ igazgatótanácsában a kormány képviselőinek kategóriájába tartozó egyik tag helye megüresedett.

               (3)

               A hivatali idő fennmaradó részére, azaz 2012. szeptember 17-ig ki kell nevezni a fent említett központ igazgatótanácsának spanyol tagját,

         A KÖVETKEZŐKÉPPEN HATÁROZOTT:
   Egyetlen cikk
   A Tanács a hivatali idő hátralévő részére, azaz 2012. szeptember 17-ig a következő személyt nevezi ki az Európai Szakképzés-fejlesztési Központ igazgatótanácsának tagjává:

      A KORMÁNY KÉPVISELŐJE

   SPANYOLORSZÁG: Adolfo HERNÁNDEZ GORDILLO.

      Kelt Brüsszelben, 2010. március 29-én

            a Tanács részéről

            az elnök

         E. ESPINOSA

      (1)  HL L 39., 1975.2.13., 1. o.

      (2)  HL C 226., 2009.9.19., 2. o.


title: 2012/604/EU: Az Európai Parlament határozata ( 2012. május 10. ) az Artemis közös vállalkozás 2010-es pénzügyi évre szóló költségvetésének végrehajtására vonatkozó mentesítésről

text:
               17.10.2012

               HU

               Az Európai Unió Hivatalos Lapja

               L 286/306

         AZ EURÓPAI PARLAMENT HATÁROZATA
   (2012. május 10.)
   az Artemis közös vállalkozás 2010-es pénzügyi évre szóló költségvetésének végrehajtására vonatkozó mentesítésről
   (2012/604/EU)
   AZ EURÓPAI PARLAMENT,

               —

               tekintettel az Artemis közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Artemis közös vállalkozás 2010-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel a beágyazott számítástechnikai rendszerekre irányuló közös technológiai kezdeményezést megvalósító „Artemis közös vállalkozás” létrehozásáról szóló, 2007. december 20-i 74/2008/EK tanácsi rendeletre (3) és különösen 11. cikkének (4) bekezdésére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0109/2012),

               1.

               mentesítést ad az Artemis közös vállalkozás ügyvezető igazgatója számára a közös vállalkozás 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Artemis közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 368., 2011.12.16., 1. o.

      (2)  HL L 248., 2002.9.16., 1. o.

      (3)  HL L 30., 2008.2.4., 52. o.

      (4)  HL L 357., 2002.12.31., 72. o.
    ---documentbreak---

               17.10.2012

               HU

               Az Európai Unió Hivatalos Lapja

               L 286/307

         AZ EURÓPAI PARLAMENT ÁLLÁSFOGLALÁSA
   (2012. május 10.)
   az Artemis közös vállalkozás 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel az Artemis közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Artemis közös vállalkozás 2010-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel a beágyazott számítástechnikai rendszerekre irányuló közös technológiai kezdeményezést megvalósító „Artemis közös vállalkozás” létrehozásáról szóló, 2007. december 20-i 74/2008/EK tanácsi rendeletre (3) és különösen 11. cikkének (4) bekezdésére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0109/2012),

               A.

               mivel az Artemis közös vállalkozást 2007 decemberében hozták létre tíz évre, hogy meghatározza és végrehajtsa különféle alkalmazási területeken a beágyazott számítástechnikai rendszerek számára kulcsfontosságú technológiák kifejlesztésének kutatási ütemtervét annak érdekében, hogy az európai versenyképesség és fenntarthatóság erősödjön, valamint új piacok és társadalmi alkalmazások alakulhassanak ki;

               B.

               mivel a közös vállalkozás 2009 októberében kezdte meg önálló működését;

               C.

               mivel a Számvevőszék megállapította, hogy kellő mértékben megbizonyosodott arról, hogy a 2010-es pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek;

               D.

               mivel a közös vállalkozáshoz az Unió a tízéves időszak alatt – a hetedik kutatási keretprogram költségvetéséből – legfeljebb 420 000 000 EUR-val járul hozzá;

               E.

               mivel a közös vállalkozás 2010-es pénzügyi évre szóló költségvetése 38 500 000 EUR-t tett ki;

      Költségvetési és pénzgazdálkodás

               1.

               aggodalommal jegyzi meg, hogy a közös vállalkozás 2010-es pénzügyi évre szóló költségvetését nem fogadták el a megelőző év végéig; tudomásul veszi a közös vállalkozás válaszát, amely szerint a 2010-es költségvetést azért 2011 januárjában fogadták el, mert a működési költségvetés a tagállamok kötelezettségvállalásától függ, és a többségük esetében a kötelezettségvállalás összege csak a nemzeti költségvetésük elfogadását követően állapítható meg; felhívja a közös vállalkozást és a hozzájáruló tagállamokat, hogy egyezzenek meg a kötelezettségvállalásaik előterjesztésére vonatkozó ütemezésről és gyakorlati szabályokról a közös vállalkozás költségvetésének kellő időben történő elfogadása érdekében, valamint hogy folyamatosan tájékoztassák a mentesítésért felelős hatóságot az ezzel kapcsolatos fejleményekről;

               2.

               aggodalmának ad hangot amiatt, hogy a közös vállalkozás 2010-es költségvetésének szerkezete és tagolása nem állt összhangban a közös vállalkozás pénzügyi szabályzatának előírásaival; a közös vállalkozás válasza alapján tudomásul veszi, hogy a költségvetés szerkezetét és tagolását a 2011. évi költségvetésben átdolgozták; felhívja a Számvevőszéket, hogy biztosítsa a mentesítésért felelős hatóságot arról, hogy a közös vállalkozás költségvetésének szerkezete és tagolása mostanra teljes mértékben megfelel a közös vállalkozás pénzügyi szabályzatának;

               3.

               a közös vállalkozás 2010-es éves tevékenységi jelentése alapján tudomásul veszi, hogy a közös vállalkozás által operatív kiadásokra fordított kötelezettségvállalási előirányzatok 36 000 000 EUR-t tettek ki; megjegyzi, hogy az igazgatási kiadások tekintetében a közös vállalkozás és a Bizottság az alábbi felosztásban állapodott meg:

                           —

                           a közös vállalkozás és az Artemisia: 1 000 000 EUR,

                           —

                           a Bizottság: 1 500 000 EUR,

                     ugyanakkor megállapítja, hogy a közös vállalkozás szükségletei az igazgatási kiadások tekintetében elérték az 1 900 000 EUR-t, és ennek következtében a Bizottság hozzájárulása 935 315,91 EUR-ra korlátozódott;

               4.

               megállapítja, hogy a közös vállalkozás végleges költségvetése 27 000 000 EUR összegű kifizetési előirányzatot tartalmazott; a végleges éves beszámoló alapján tudomásul veszi, hogy az előirányzatok 99,9 %-át lekötötték, de sajnálja, hogy a felhasználási arány csak 37,78 %-os szintet ért el;

               5.

               aggódik a költségvetés alacsony mértékű végrehajtása és különösen a közös vállalkozás alapul szolgáló tevékenységei miatt; rámutat, hogy a bankszámlákon elhelyezett betétek összege 2010 végén 16 600 000 EUR volt, ami a rendelkezésre álló kifizetési előirányzatok 60 %-át tette ki;

      Belső ellenőrzési rendszerek

               6.

               felhívja a közös vállalkozást, hogy alakítsa ki teljes körűen a belső ellenőrzési és pénzügyi információs rendszereit, különösen a költségigénylések operatív ellenőrzése, a tagállami hatóságok igazolásai által kínált bizonyosság, valamint az utólagos ellenőrzésekkel kapcsolatos stratégia területén;

               7.

               aggályainak ad hangot amiatt, hogy az előzetes ellenőrzés kizárólag a tagállami hatóságok által benyújtott igazolások alapján történik, és a közös vállalkozás nem végez semmilyen egyéb, a kedvezményezettek által bejelentett kiadások jogszerűségét és szabályszerűségét vizsgáló ellenőrzést; sürgeti a közös vállalkozást, hogy a bejelentett kiadásokkal kapcsolatos hibák és/vagy csalások megelőzése érdekében hozzon létre előzetes ellenőrzési mechanizmust;

               8.

               megállapítja, hogy az egyes projektekkel kapcsolatos költségigénylések utólagos ellenőrzésének feladatát teljes mértékben a tagállamokra ruházták át; véleménye szerint ezért a közös vállalkozás számára nehézséget fog okozni a tagállamok pénzügyi érdekei megfelelő védelmének, valamint az alapul szolgáló tranzakciók jogszerűségének és szabályszerűségének biztosítása; felszólítja a közös vállalkozást, hogy gondolja át a költségigénylések utólagos ellenőrzésével kapcsolatos stratégiáját, és tájékoztassa a mentesítésért felelős hatóságot a közös vállalkozást létrehozó 74/2008/EK rendelet 12. cikkével való összhang biztosítása érdekében végrehajtott mechanizmusról;

               9.

               tudomásul veszi a Számvevőszék azon észrevételét, mely szerint a közös vállalkozás számítástechnikai irányításának és gyakorlatának szintje a közös vállalkozás méretét és küldetését tekintve megfelelő; ugyanakkor hangsúlyozza, hogy a stratégiai IT tervezési és nyomonkövetési ciklus, a formális biztonsági szabályok és eljárások, a számítástechnikai kockázatok kezelése, valamint az üzletfolytonossági terv és a katasztrófaelhárítási terv területén elmaradások vannak; felhívja a közös vállalkozást, hogy orvosolja a helyzetet, és készítsen erről a kérdésről naprakész jelentést a mentesítésért felelős hatóság számára;

               10.

               tudomásul veszi, hogy a közös vállalkozás könyvelője validálta a pénzügyi és számviteli rendszereket (ABAC és SAP); ugyanakkor megjegyzi, hogy nem történt meg a mögöttes üzleti folyamatok validálása, így azoké sem, amelyekből a tagállami hatóságoktól beérkező költségigénylések validálására és kifizetésére vonatkozó pénzügyi információk nyerhetők; kéri a közös vállalkozást, hogy tájékoztassa a mentesítésért felelős hatóságot a mögöttes üzleti folyamatok validálásának állásáról;

      Belső ellenőrzés

               11.

               tudomásul veszi, hogy a közös vállalkozás pénzügyi szabályzatába még nem került be a Bizottság belső ellenőrének az általános költségvetés egészével kapcsolatos hatáskörét meghatározó módosítás;

               12.

               megjegyzi azonban, hogy a Bizottság és a közös vállalkozás lépéseket tett a Bizottság Belső Ellenőrzési Szolgálata, illetve a közös vállalkozás belső ellenőrzési részlege által ellátandó operatív feladatok egyértelműbb meghatározása érdekében;

      Pályázati felhívások és projekttárgyalások

               13.

               az éves tevékenységi jelentés alapján megállapítja, hogy a közös vállalkozás 2010. évi pályázati felhívását 2010. február 26-án közzétették, és a projekttervezési szakaszban 73 kutatási projektre irányuló javaslat érkezett, amelyek közül 72 tett eleget a támogathatósági feltételeknek; megállapítja, hogy a 11 kiválasztott projekt nagyságrendje 45 000 000 EUR-tól 3 400 000 EUR-ig terjed, és négy projekt 15 000 000 EUR-s vagy azt meghaladó összegű, ami a teljes beruházás 66 %-át teszi ki; ugyanakkor megjegyzi, hogy az eredeti 11 projekt közül, amelyekkel kapcsolatban az ügyvezető igazgató tárgyalási megbízást kapott, egyet visszavonhatatlanul sikertelennek kellett ítélni, így összesen 10 projektről tárgyaltak sikeresen;

               14.

               tudomásul veszi az „érettségi mutató” 2010. évi pályázati eljárás során történő bevezetését; úgy látja, hogy ezt az eszközt – amelynek célja a további elemzés segítése – a projekttervezési szakaszban alkalmazták a projekttervek szubjektív minőségének megítéléséhez és az Artemis közösség munkaprogramra adott válasza érettségi fokának megállapításához;

               15.

               az éves tevékenységi jelentés alapján megállapítja, hogy a K + F projektek megtárgyalása és elindítása tekintetében bizonyos késedelem volt megfigyelhető a közös vállalkozás szerződéssel kapcsolatos tárgyalásai alatti „termelési környezet” megvalósítása terén a hetedik keretprogram informatikai eszközeiért felelős bizottsági szolgálatok prioritásainak változása miatt; tudomásul veszi, hogy a közös vállalkozás szerint a technikai jellegű késedelmet ellenőrzés alatt tartják, és hogy a teljesen működőképes termelési környezet létrejöttét 2011. január közepére várták; ugyanakkor megjegyzi, hogy – a közös vállalkozás szerződésekkel kapcsolatos tárgyalásainak további késedelmét megelőzendő – manuális feldolgozáson alapuló biztonsági megoldásról gondoskodtak, amely akkor is lehetővé teszi az összes tárgyalás 2011 első negyedévében történő lezárását (amennyiben a nemzeti szerződéseket aláírták), ha az informatikai eszközök még nem teljesen működőképesek;

               16.

               az éves tevékenységi jelentés alapján megállapítja, hogy 2010 végén a 2009. évi pályázati felhívás 13 projektje tekintetében aláírták a támogatási megállapodásokat, és az összes projektet elindították;

               17.

               pozitívumnak tartja, hogy a közös vállalkozás nyomon követte és felülvizsgálta a 2008. évi pályázati felhívás projektjeit; ugyanakkor megállapítja, hogy a projektek eredményeinek értékelésekor gyakran hiányoznak a teljesítmény vizsgálatához szükséges részletek; rámutat arra, hogy a CHARTER, eDIANA, SYSMODEL, iLAND, INDEXYS, CHESS és CESAR projektek eredményeit csak „pozitívnak” minősítették; felhívja a közös vállalkozást, hogy projektjeinek jövőbeni nyomon követéséhez és felülvizsgálatához dolgozzon ki és alkalmazzon pontosabb teljesítménymutatókat;

      Teljesítmény

               18.

               az éves tevékenységi jelentés alapján megállapítja, hogy 2010. december 16-án elfogadták az Artemis és az ENIAC közös technológiai kezdeményezés első időközi értékeléséről szóló bizottsági jelentést;

               19.

               hangsúlyozza, hogy az időközi értékelés három ajánlást fogalmazott meg a közös vállalkozás számára:

                           —

                           a „potyázás” problémájának megoldása érdekében a közös vállalkozásnak mechanizmust kell létrehoznia arra, hogy a tagsággal nem rendelkező kedvezményezett országok az uniós hozzájárulásuk bizonyos részét fizessék be a közös vállalkozás költségeihez való hozzájárulásként,

                           —

                           az értékelési és a kiválasztási eljárásokat módosítani kell annak érdekében, hogy a támogatott projektek portfóliója jobban illeszkedjen a program stratégiai európai céljaihoz,

                           —

                           a tagállamoknak és az ipari csoportosulásoknak együtt kell működniük olyan eljárások létrehozása érdekében, amelyek keretében a lehetséges javaslattevők korai, konstruktív visszacsatolást kaphatnak a támogatási kilátásaikra vonatkozóan,

                     kéri a közös vállalkozást, hogy tájékoztassa a mentesítésért felelős hatóságot az első időközi értékelés eredményei nyomán bevezetett intézkedésekről;

               20.

               tudomásul veszi a „Horizont 2020” kutatási és innovációs keretprogram (2014–2020) végrehajtását szolgáló egyedi program létrehozására irányuló bizottsági javaslatot, amelyben a Bizottság felveti annak lehetőségét, hogy az Artemis és az ENIAC közös vállalatot egyetlen kezdeményezéssé kapcsolják össze, és hogy a „Horizont 2020” társadalmi kihívásokkal foglalkozó részének végrehajtásával összefüggésben új közös vállalkozásokat alakítsanak; felhívja a Bizottságot, hogy folyamatosan adjon tájékoztatást a mentesítésért felelős hatóság számára a kérdéssel kapcsolatban;

      A befogadói megállapodás hiánya

               21.

               megismétli, hogy a közös vállalkozásnak – a közös vállalkozást létrehozó 74/2008/EK rendelettel összhangban – sürgősen befogadói megállapodást kell kötnie Belgiummal a Belgium részéről nyújtandó irodahelyiségekről, kiváltságokról és mentességekről, valamint egyéb támogatásokról;

      A közös vállalkozásokra vonatkozó horizontális észrevételek

               22.

               hangsúlyozza, hogy a Bizottság eddig hét közös vállalkozást hozott létre az Európai Unió működéséről szóló szerződés 187. cikke értelmében; megállapítja, hogy hat közös vállalkozás (IMI, Artemis, ENIAC, Clean Sky, FCH és ITER-F4E) a kutatás területén működik a Bizottság Kutatási és Innovációs Főigazgatósága, illetve Információs Társadalmi és Médiaügyi Főigazgatósága alatt, egy pedig a közlekedés területén az új légiforgalmi szolgáltatási rendszer (SESAR) kialakításáért felel, és tevékenységeit a Mobilitáspolitikai és Közlekedési Főigazgatóság felügyeli;

               23.

               megjegyzi, hogy a közös vállalkozások számára a fennállásuk időtartamára szükségesnek ítélt indikatív források összege 21 793 000 000 EUR;

               24.

               megjegyzi, hogy a közös vállalkozások számára a fennállásuk időtartamára szükségesnek ítélt uniós hozzájárulás összege 11 489 000 000 EUR;

               25.

               megjegyzi, hogy a 2010-es pénzügyi évben a közös vállalkozások költségvetéséhez nyújtott uniós hozzájárulás teljes összege 505 000 000 EUR-t tett ki;

               26.

               felhívja a Bizottságot, hogy az uniós pénzek felhasználásával kapcsolatos átláthatóság és egyértelműség biztosítása és az európai adófizetők bizalmának helyreállítása érdekében évente nyújtson összesített tájékoztatást a mentesítésért felelős hatóság számára az Unió általános költségvetéséből nyújtott teljes éves finanszírozásról, közös vállalkozásokra lebontva;

               27.

               üdvözli az Artemis közös vállalkozás arra irányuló kezdeményezését, hogy éves tevékenységi jelentésében információkkal szolgál a folyamatban lévő projektjeinek ellenőrzéséről és felülvizsgálatáról; úgy véli, hogy ezt a gyakorlatot a többi közös vállalkozásnak is követnie kellene;

               28.

               emlékeztet arra, hogy a közös vállalkozások a köz- és magánszféra közötti partnerségek, és következésképpen a köz- és magánérdekek szorosan összefonódnak egymással; úgy véli, hogy ilyen körülmények között az összeférhetetlenségek valószínűségét nem szabad figyelmen kívül hagyni, hanem megfelelően foglalkozni kell vele; ezért felhívja a közös vállalkozásokat, hogy tájékoztassák a mentesítésért felelős hatóságot a szervezetükön belül létező olyan ellenőrzési mechanizmusokról, amelyek lehetővé teszik az összeférhetetlenségek megfelelő kezelését és megelőzését;

               29.

               megállapítja, hogy a Fúziósenergia-fejlesztési és ITER Európai Közös Vállalkozás kivételével a közös vállalkozások viszonylag kis méretűek és földrajzilag koncentráltak; ezért úgy véli, hogy lehetőség szerint egyesíteniük kell erőforrásaikat;

               30.

               felhívja a Számvevőszéket, hogy tájékoztassa a mentesítésért felelős hatóságot az egyes közös vállalkozásokkal kapcsolatos, a 2011-es pénzügyi évre vonatkozó éves beszámolóikról szóló jelentésekben foglalt megjegyzései nyomán tett lépésekről;

               31.

               felkéri a Számvevőszéket, hogy ésszerű időn belül készítsen különjelentést a Parlament számára arról, hogy milyen hozzáadott értéket képvisel a közös vállalkozások létrehozása az uniós kutatási, technológiafejlesztési és demonstrációs programok hatékony végrehajtása szempontjából; továbbá megjegyzi, hogy e jelentésnek tartalmaznia kell egy értékelést a közös vállalkozások létrehozásának eredményességére vonatkozóan.

      (1)  HL C 368., 2011.12.16., 1. o.

      (2)  HL L 248., 2002.9.16., 1. o.

      (3)  HL L 30., 2008.2.4., 52. o.

      (4)  HL L 357., 2002.12.31., 72. o.


title: Az Európai Parlament és a Tanács 472/2014/EU határozata ( 2014. április 16. ) a fejlesztés európai évéről (2015)

text:
               9.5.2014

               HU

               Az Európai Unió Hivatalos Lapja

               L 136/1

         AZ EURÓPAI PARLAMENT ÉS A TANÁCS 472/2014/EU HATÁROZATA
   (2014. április 16.)
   a fejlesztés európai évéről (2015)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 209. cikkére és 210. cikkének (2) bekezdésére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Gazdasági és Szociális Bizottság 2013. december 10-i véleményére (1),
   rendes jogalkotási eljárás keretében (2),
   mivel:

               (1)

               a fejlesztési együttműködés elsődleges célja a szegénység csökkentése, illetve hosszú távon a megszüntetése, az Európai Unióról szóló szerződés (EUSZ) 21. cikkében és az Európai Unió működéséről szóló szerződés 208. cikkében foglaltak szerint. A globális szegénység leküzdése emellett hozzájárul egy stabilabb, békésebb, virágzóbb és egyenlőbb világ felépítéséhez is, tükrözve a gazdagabb és a szegényebb országok egymástól való kölcsönös függőségét.

               (2)

               Az Európai Parlament 2012. október 23-i, „Változtatási program: az Unió fejlesztési politikájának jövője” című állásfoglalása szerint a fejlesztési együttműködés emellett az emberi fejlődés előmozdításából és az emberi lény kiteljesedéséből áll, annak minden vetületében, amibe beletartozik a kulturális vetület is.

               (3)

               Az Unió 1957 óta nyújt fejlesztési együttműködési támogatást, és jelenleg a világon a hivatalos fejlesztési segélyek legnagyobb donora.

               (4)

               A Lisszaboni Szerződés szilárdan rögzítette a fejlesztési politikát az Unió külső fellépései között, mivel ez szolgálja az Unió érdekeit egy stabil és prosperáló világ kialakításában. A fejlesztési politika más globális kihívások kezelését is segíti, és hozzájárul a 2010. március 3-i, „EURÓPA 2020 Az intelligens, fenntartható és inkluzív növekedés stratégiája” című bizottsági közleményben meghatározott „Európa 2020” stratégiához.

               (5)

               Az Unió vezető szerepet tölt be a politikák fejlesztési célú koherenciája uniós koncepciójának kialakításában és végrehajtásában, amelynek célja a nem segítségnyújtási célú politikák és fejlesztési célkitűzések közötti szinergiák erősítése annak biztosítása céljából, hogy az uniós szakpolitikák támogassák a fejlődő országok fejlesztési szükségleteit, vagy legalább ne legyenek ellentétesek a szegénység felszámolásának céljával.

               (6)

               2000-ben a millenniumi fejlesztési célok (MDG) elfogadásával a nemzetközi közösség vállalta, hogy 2015-ig konkrét lépéseket tesz a szegénység leküzdésére; e célokat az Unió és a tagállamok is elfogadták.

               (7)

               A Tanács, a tagállamok kormányainak a Tanács keretében ülésező képviselői, az Európai Parlament és a Bizottság által az Európai Unió fejlesztési politikájáról elfogadott együttes nyilatkozat: „Az európai konszenzus” (3), amely továbbra is az uniós fejlesztési együttműködés legátfogóbb alapja, annak elősegítésére szólítja fel az Uniót, hogy megerősödjön az új tagállamok új donorként betöltött szerepe.

               (8)

               Az elmúlt években a világ hatalmas változáson ment keresztül, ideértve a világ gazdasági és politikai egyensúlyának jelentős áthelyeződéseit. A világ színterén új szereplők, többek között magánszereplők és más nem kormányzati szereplők tűntek fel. Míg a világ bruttó hazai terméke túlnyomórészt a fejlett és feltörekvő gazdaságokból származik, utóbbiak mára a globális növekedés fő hajtóerejévé váltak, és máris jelentős hatást gyakorolnak a világgazdaságra.

               (9)

               A fejlesztési együttműködés folytatódó támogatása életbevágó fontosságú a gyorsan változó világban. 1,3 milliárd ember továbbra is rendkívüli jövedelmi szegénységben él, és ennél sokkal többen vannak, akik humán fejlesztési szükségletei nem teljesülnek. A világ nagy részén tovább nőttek az országokon belüli egyenlőtlenségek. A természetes környezet növekvő nyomás alatt áll, és a fejlődő országokat különösen súlyosan érintik az éghajlatváltozás hatásai. Mindezek egyetemes és egymással összefüggő problémák, amelyeket valamennyi országnak közösen kell megoldania.

               (10)

               Megkezdődtek a megbeszélések a 2015 utáni keretről, a Bizottság 2011. október 13-i, „Változtatási program: az EU fejlesztéspolitikájának hathatósabbá tétele” című közleményére és a Tanácsnak a változtatási programról szóló, 2012. május 14-i következtetéseire építve – amelyek már jelentős irányváltást eredményeztek az uniós fejlesztési politikákban – a Bizottság kifejtette álláspontját a 2013. február 27-i, „Méltó életet mindenkinek: A szegénység felszámolása és a világ fenntartható jövőjének biztosítása” című közleményében, a Tanács pedig a 2013. június 25-i következtetéseiben elfogadta a „2015 utáni időszakra vonatkozó átfogó keret”-et, azzal a céllal, hogy kezelje a jelenlegi fejlesztési keret hiányosságait, és közös megközelítést határozzon meg a szegénység felszámolásának és a fenntarthatósággal kapcsolatos aggodalmaknak egy átfogó nemzetközi keretben történő egyesítésére.

               (11)

               A 2015-ös évnek emblematikus és meghatározó évnek kell lennie, mivel ez az utolsó év a közösen elfogadott millenniumi fejlesztési célok megvalósítására, és így egyedülálló lehetőséget kínál a nemzetközi kötelezettségek számbavételére. A 2015-ös év lesz az az év is, amely során jelentős nemzetközi döntéseket kell hozni az elkövetkező évtizedekben a millenniumi fejlesztési célok keretének helyébe lépő fejlesztési keretre vonatkozóan.

               (12)

               A 2015-ös év a megfelelő év az uniós fejlesztési politikának a Változtatási programról szóló bizottsági közleményben meghatározott elvek végrehajtását követő eredményeinek bemutatására.

               (13)

               A 2015-ös év egyben fontos nemzetközi tagállami események, mint például a Milánóban megrendezendő, „Bolygónk élelmezése – Életre szóló energia” témájú világkiállítás megrendezésének az éve is lesz, amelyek kivételes lehetőséget nyújtanak majd a globális fejlesztési szakpolitikák megvitatására, és arra, hogy a széles nagyközönség tájékoztatást kapjon a fenntartható fejlődésről és a kapcsolódó kérdésekről.

               (14)

               A változtatási programról szóló állásfoglalásában az Európai Parlament felkérte a Bizottságot, hogy 2015-öt nyilvánítsa a fejlesztés európai évének, kifejezve azt a reményét, hogy ez növeli a fejlesztési együttműködés ismertségét.

               (15)

               A 2015-ös évet ezért a fejlesztés európai évének (a továbbiakban: az európai év) kell kijelölni, annak érdekében, hogy időszerű lehetőség nyíljon arra, hogy növeljék a nagyközönségnek az uniós fejlesztési politika jelenlegi irányára vonatkozó ismereteit. Információk szükségesek arra vonatkozóan, hogy egy kifelé tekintő Unió miként segíthet a globális fenntarthatóság biztosításában. Ebbe beletartozik az ismeretek növelése a globális egymásrautaltságról és annak bemutatása, hogy a fejlesztés többet jelent, mint csupán segély.

               (16)

               A fejlesztésre vonatkozó uniós fellépés sikere szempontjából kulcsfontosságú a széles körű társadalmi és politikai támogatás, és az, hogy a fellépések a közpénzeket bizonyítottan hatékony és eredményes módon felhasználva érik el a fejlesztési eredményeket. Az európai évnek ezért többek között nyilvános politikai vitán keresztül és a fejlesztési nevelés révén ösztönöznie kell a figyelemfelkeltést, lendületet kell teremtenie, és segítenie kell a jobb gyakorlatok cseréjét a tagállamok, a helyi és regionális hatóságok, a civil társadalom, a szociális partnerek, a magánszektor, valamint a fejlesztési kérdésekben részt vevő nemzetközi jogalanyok és szervezetek között. Segítenie kell abban, hogy a politikai figyelem a problémára összpontosuljon, és sikerüljön minden érdekeltet mozgósítani annak érdekében, hogy támogassa és népszerűsítse az uniós és tagállami szintű további intézkedéseket és kezdeményezéseket, együttműködve a fejlesztési támogatás kedvezményezettjeivel és az őket képviselőkkel.

               (17)

               Az európai évnek fel kell hívnia a figyelmet a különböző régiókban élő nők által – különösen az oktatáshoz, a munkához és az egészségügyi rendszerekhez való hozzáférés terén – elszenvedett nemi alapú megkülönböztetés valamennyi formájára, valamint a kényszerházasságra, a szexuális kizsákmányolásra, a nemi szervek megcsonkítására és egyéb visszaélésekre.

               (18)

               Az „A világon átívelő szolidaritás – az európaiak és a fejlesztés” című, 2012 októberében közzétett Eurobarométer tematikus felmérés 392 szerint az uniós polgárok 85 %-a támogatja az emberek megsegítését a partnerországokban. A jelentés megállapította, hogy a jelenlegi gazdasági helyzet ellenére tízből hat polgár szerint növelni kellene a partnerországok lakosságának szánt segélyeket. Ugyanakkor ez a jelentés egyértelműen bemutatta, hogy hiányosak az uniós fejlesztési politikával kapcsolatos ismeretek, amelyhez jobb tájékoztatásra van szükség.

               (19)

               Az európai év eredményességének alapvető feltétele az uniós, tagállami, regionális és helyi szinten részt vevő partnerek eredményes koordinációja. A helyi és regionális partnerek e tekintetben különleges szerepet játszanak az uniós fejlesztési politika előmozdításában.

               (20)

               A különböző nemzeti társadalmi-gazdasági és kulturális környezet, valamint a kulturális érzékenység miatt az európai év egyes intézkedései tagállami szintre történő decentralizációt igényelnek a 966/2012/EU, Euratom európai parlamenti és tanácsi rendelet (4) 58. cikkével összhangban. Ugyanakkor a Bizottságnak kell koordinálnia a nemzeti szinten meghatározott politikai prioritásokat, hogy biztosítsa azok összeegyeztethetőségét az európai év stratégiai célkitűzéseivel. Az európai év sikere és a szinergiateremtés érdekében elengedhetetlen a Bizottság és a tagállamok tevékenységeinek szoros összehangolása.

               (21)

               A tagállamok mellett az európai éven belül finanszírozandó programokban való részvételnek nyitottnak kell lennie az előcsatlakozási stratégiában részt vevő tagjelölt országok számára is a vonatkozó keretmegállapodásokban, illetve a társulási tanácsi határozatok által az ezen országok uniós programokban való részvételére megállapított általános alapelvekkel és feltételekkel összhangban. Bátorítani kell a nemzeti intézkedésekkel, különösen a nemzeti fejlesztési nevelési és információs programokkal (DEAR) való összehangoltságot. Az európai évben való részvétel mértéke és formája meghatározásának tagállami hatáskörben kell maradnia.

               (22)

               Biztosítani kell a más uniós jogszabályokkal és fellépésekkel való összeegyeztethetőséget és kiegészítő jelleget, különösen a 233/2014/EU európai parlamenti és tanácsi rendelet (5) által létrehozott Fejlesztési Együttműködési Eszköz, beleértve a DEAR programot is, az Európai Fejlesztési Alap, a 232/2014/EU európai parlamenti és tanácsi rendelet (6) által létrehozott Európai Szomszédsági Támogatási Eszköz, valamint külső fellépések finanszírozására vonatkozó egyéb uniós pénzügyi eszközök tekintetében, amennyiben azok az eszközök a fejlesztési politikával kapcsolatosak.

               (23)

               Az Unió pénzügyi érdekeit arányos intézkedésekkel kell védeni a kiadási ciklus egészében, ideértve a szabálytalanságok megelőzését, feltárását és kivizsgálását, a kárba veszett, jogtalanul kifizetett vagy szabálytalanul felhasznált források visszatéríttetését, és adott esetben igazgatási és pénzügyi bírságok kiszabását a 966/2012/EU, Euratom rendelettel összhangban.

               (24)

               Az európai évre tervezett tevékenységek hatékonyságának és eredményességének optimalizálása érdekében fontos 2014-ben elvégezni egy sor előkészítő intézkedést.

               (25)

               A Bizottság már számos intézkedést tett a fejlesztési politika népszerűsítése érdekében, valamint hogy fejlesztési együttműködéséről tájékoztassa az uniós polgárokat. Ezeket a meglévő intézkedéseket a lehető legjobban ki kell használni az év során.

               (26)

               A polgárok figyelmének az uniós polgárokként őket megillető jogokra való felhívásáért a tagállamokat terheli az elsődleges felelősség. Az uniós szintű fellépés kiegészíti és kipótolja a nemzeti, regionális és helyi szintű fellépéseket, amint azt az Európai Parlament, a Tanács és a Bizottság által 2008. október 22-én aláírt „Partnerség az Európáról szóló kommunikációért” című politikai nyilatkozatban is hangsúlyozták.

               (27)

               Mivel e határozat céljait a tagállamok nem tudják kielégítően megvalósítani, tekintettel a többoldalú partnerségekre, a nemzeteken átnyúló információcserére, valamint az Unió-szerte történő ismeretterjesztésre és a helyes gyakorlatok terjesztésére irányuló igényre, mivel azonban az európai év nagyságrendje miatt e célkitűzések uniós szinten jobban megvalósíthatók, az Unió intézkedéseket fogadhat el az EUSZ 5. cikkében foglalt szubszidiaritás elvének megfelelően. Az említett cikkben foglalt arányossági elvvel összhangban a határozat nem lépi túl a szóban forgó célkitűzések eléréséhez szükséges mértéket,

         ELFOGADTA EZT A HATÁROZATOT:
   1. cikk
   Tárgy
   A 2015-ös évet „a fejlesztés európai évének” (a továbbiakban: az európai év) nyilvánítják.
   Az európai év mottója: „A mi világunk, a mi méltóságunk, a mi jövőnk”
   2. cikk
   Célkitűzések
   Az európai év célkitűzése, hogy

               a)

               tájékoztassa az uniós polgárokat az Unió és a tagállamok által folytatott fejlesztési együttműködésről, kiemelve az Unió és a tagállamok által globális szereplőként az eddigiekben együttesen elért eredményeket, és azt, hogy az Unió a jövőben is hasonló eredményekre törekszik a 2015 utáni időszakra vonatkozó átfogó keretről folytatott legutóbbi megbeszéléseken elhangzottakkal összhangban;

               b)

               ösztönözze az uniós polgárok és érdekelt felek közvetlen bekapcsolódását, kritikus gondolkodását és aktív érdeklődését a fejlesztési együttműködés terén, többek között a szakpolitikák kidolgozásában és végrehajtásában; valamint hogy

               c)

               felhívja a figyelmet arra, hogy az uniós fejlesztési együttműködés nemcsak az uniós segélyek kedvezményezettjei számára, hanem az uniós polgárok számára is rejt előnyöket, hogy szélesebb körben megismertesse a politikák fejlesztési célú koherenciáját, illetve, hogy erősítse Európa és a fejlődő országok polgáraiban a felelősségérzetet, a szolidaritást és az adandó lehetőségek iránti fogékonyságot ebben a változó és egyre inkább egymásra utalt világban.

         3. cikk
   Intézkedések
   (1)   Az európai év célkitűzéseinek megvalósítása érdekében meghozandó intézkedések közé tartoznak a következő, a mellékletben meghatározottak szerint uniós, nemzeti, regionális vagy helyi szinten szervezhető intézkedések, illetve a partnerországokban a 6. cikk (5) bekezdésének megfelelően szervezhető intézkedések:

               a)

               a nagy nyilvánosságnak, illetve célzott közönségnek – különösen a fiataloknak és más kulcsfontosságú célcsoportoknak – címzett kommunikációs kampányok, többek között a közösségi médián keresztül, a kulcsüzenetek terjesztésére;

               b)

               konferenciák, rendezvények és kezdeményezések szervezése, valamennyi érintett érdekelt féllel, amelyek célja a részvétel és vita ösztönzése, valamint a figyelemfelhívás minden szinten;

               c)

               konkrét intézkedések a tagállamokban, amelyek célja az európai év célkitűzéseinek népszerűsítése, különösen a fejlesztési nevelés, az információ cseréje és a tapasztalatok és bevált gyakorlatok megosztása révén a tagállami, regionális, helyi igazgatás és egyéb szervezetek között; valamint

               d)

               tanulmányok és felmérések készítése, valamint eredményeik terjesztése.

         (2)   A Bizottság egyéb olyan intézkedéseket is meghatározhat, amelyek hozzájárulnak az európai év célkitűzéseihez, és engedélyezheti az európai év elnevezésének és a mottónak a felhasználását ezeknek az intézkedéseknek a népszerűsítésére, amennyiben hozzájárulnak az említett célkitűzések eléréséhez.
   4. cikk
   Koordináció a tagállamokkal
   (1)   A Bizottság felkéri a tagállamokat, hogy nevezzenek ki egy-egy nemzeti koordinátort, aki a tagállamnak az európai évben való részvétele megszervezéséért felelős. A tagállamok minden ilyen kinevezésről tájékoztatják a Bizottságot.
   (2)   A nemzeti koordinátorok a Bizottsággal szorosan összehangolva, konzultálnak és együttműködnek az érintett érdekeltek széles körével, beleértve a civil társadalmat és a magánszektort, a nemzeti parlamenteket, a szociális partnereket és adott esetben a nemzeti ügynökségeket, a szövetségi állami vagy szubnacionális kormányzati szintet, köztük a regionális és helyi hatóságokat és adott esetben a társult tengerentúli országokat és területeket (TOT-k) vagy kapcsolattartó pontokat az érintett uniós programokkal kapcsolatosan.
   (3)   A Bizottság felkéri a tagállamokat, hogy 2014. szeptember 1-jéig nyújtsák be a neki a munkaprogramjukat, amely meghatározza az európai évre tervezett tagállami tevékenységek részleteit, az európai év célkitűzéseivel és a mellékletben meghatározott intézkedések részleteivel összhangban.
   (4)   A munkaprogramok jóváhagyását megelőzően a Bizottság megvizsgálja, hogy a tevékenységek megfelelnek-e, a 966/202EU, Euratom rendelettel és a Bizottság 1268/2012/EU felhatalmazáson alapuló rendeletével (7) összhangban, az európai év célkitűzéseinek.
   5. cikk
   Részvétel
   Az európai év Unió által finanszírozandó programjaiban való részvétel nyitott: a tagállamok; valamint az előcsatlakozási stratégiákban részes tagjelölt országok számára, a megfelelő keretmegállapodás és a társulási tanácsi határozatok által az ezen országok közösségi programokban való részvételére megállapított általános alapelvekkel és feltételekkel összhangban.
   6. cikk
   Uniós szintű koordináció és végrehajtás
   (1)   A Bizottság ezt a határozatot uniós szinten hajtja végre, különösen a szükséges finanszírozási határozatok elfogadásával, az érintett intézkedésekre vonatkozó, külső fellépések finanszírozására vonatkozó eszközök létrehozásáról szóló alábbi rendeletekkel összhangban: a fejlesztési együttműködési eszköz, a 235/2014/EU európai parlamenti és tanácsi rendelettel (8) létrehozott demokrácia és az emberi jogok európai eszköze, az Európai Szomszédsági Támogatási Eszköz, a 230/2014/EU európai parlamenti és tanácsi rendelettel (9) létrehozott, a stabilitás és a béke elősegítését szolgáló eszköz, a 231/2014/EU európai parlamenti és tanácsi rendelettel (10) létrehozott előcsatlakozási támogatási eszköz, a 234/2014/EU európai parlamenti és tanácsi rendelettel (11) létrehozott, harmadik országokkal folytatott együttműködésre irányuló Partnerségi Eszköz (külső fellépések finanszírozására vonatkozó eszközök).
   (2)   A Bizottság és az Európai Külügyi Szolgálat (EKSZ) szorosan együttműködik az Európai Parlamenttel, a Tanáccsal és a tagállamokkal, az Európai Gazdasági és Szociális Bizottsággal, a Régiók Bizottságával, valamint a fejlesztési kérdések területén uniós szinten tevékeny szervekkel és szövetségekkel.
   (3)   A Bizottság üléseket hív össze a nemzeti koordinátorokkal, hogy az európai év végrehajtását összehangolják, és információt cseréljenek az uniós és nemzeti szintű végrehajtásról. A Bizottság ezekre az ülésekre megfigyelőként meghívhatja a civil társadalom, illetve a regionális és helyi hatóságok képviselőit, valamint az Európai Parlament képviselőit.
   (4)   A Bizottság üléseket hív össze az uniós fejlesztési együttműködésben részt vevő valamennyi érdekelt féllel, hogy segítsék a Bizottságot az európai év uniós szintű lebonyolításában. A nemzeti koordinátorok meghívást kapnak ezekre az ülésekre.
   (5)   A Bizottság az európai évet kiemelten kezeli a Bizottság tagállamokbeli képviseletein és a partnerországokban működő EU küldöttségeken végzett kommunikációs tevékenységekben. Az európai évhez kapcsolódó tevékenységekben való részvételük céljából a harmadik országbeli fejlesztési partnereket az uniós küldöttségeken keresztül, míg a TOT-okat megfelelő intézményi csatornákon keresztül támogatják, függetlenül attól, hogy ezekre a tevékenységekre az Unióban vagy harmadik országokban kerül sor.
   (6)   Az EKSZ-nek és az EU küldöttségeknek az európai évet a folyamatban lévő információs és kommunikációs tevékenységeik szerves részeként kell kezelniük.
   7. cikk
   Összhang és kiegészítő jelleg
   Az érintett intézkedésekre vonatkozó, külső fellépések finanszírozására vonatkozó eszközök létrehozásáról szóló rendeleteknek megfelelően a Bizottság biztosítja, hogy az e határozatban előírt intézkedések összhangban állnak az európai év célkitűzéseinek elérését segítő más uniós, nemzeti és regionális intézkedésekkel, valamint teljes mértékben kiegészítik a meglévő uniós, nemzeti, regionális intézkedéseket.
   8. cikk
   A pénzügyi és nem pénzügyi támogatásról szóló különös rendelkezések
   (1)   A melléklet A. részében említett, jellegüknél fogva az Unió egészére kiterjedő intézkedések közbeszerzési eljáráshoz, illetve az Unió által finanszírozott támogatásokhoz vezetnek a 966/2012/EU, Euratom rendelet V. és VI. címével összhangban.
   (2)   A melléklet B. részében említett azon intézkedések, amelyek jellegüknél fogva az Unió egészére kiterjednek, az Unió által társfinanszírozhatók.
   (3)   A Bizottság a melléklet C. részében említett eljárásnak megfelelően társfinanszírozást nyújthat minden nemzeti koordinátornak.
   (4)   Adott esetben, és a célkitűzéseik és költségvetésük sérelme nélkül, a fejlesztés népszerűsítését elősegítő, működő programok is nyújthatnak támogatást az európai évhez. Ezen túlmenően a nemzeti munkaprogramokban figyelembe lehet venni a tagállamok által a nemzetközi fejlesztéssel kapcsolatos rendezvények vagy a nemzetközi fejlesztési munkafolyamatok irányítása tekintetében tett rendkívüli intézkedéseket is.
   (5)   A Bizottság az állami és magánszervezetek által vállalt és a 3. cikk (2) bekezdésének megfelelő tevékenységekre nem pénzügyi támogatást biztosíthat.
   (6)   Annak érdekében, hogy az intézkedések e határozat szerinti finanszírozásra jogosultnak legyenek tekinthetők, elő kell írni, hogy a közkiadásokat hatékonyan használják fel, többletértéket nyújtsanak és hogy eredményközpontúak legyenek.
   9. cikk
   Az Unió pénzügyi érdekeinek védelme
   (1)   A Bizottság megfelelő intézkedéseket hoz, amelyek biztosítják, hogy az e határozat alapján finanszírozott intézkedések végrehajtásakor az Unió pénzügyi érdekei védelemben részesüljenek a csalással, korrupcióval és egyéb illegális tevékenységekkel szemben alkalmazott megelőző intézkedések, hatékony ellenőrzések és vizsgálatok, illetve szabálytalanságok észlelése esetén a jogtalanul kifizetett összegek visszafizettetése, adott esetben pedig hatékony, arányos és visszatartó erejű igazgatási és pénzügyi szankciók révén.
   (2)   A Bizottság és képviselői, valamint a Számvevőszék jogosultak dokumentumalapú és helyszíni ellenőrzést és vizsgálatot végezni az e határozat alapján uniós forrásból származó támogatások kedvezményezettjeinél, valamint az e határozat alapján uniós forrásokban részesülő vállalkozóknál és alvállalkozóknál.
   (3)   A 2185/96/Euratom, EK tanácsi rendeletben (12) és a 883/2013/EU, Euratom európai parlamenti és tanácsi rendeletben (13) megállapított rendelkezéseknek és eljárásoknak megfelelően az Európai Csalás Elleni Hivatal (OLAF) vizsgálatokat, köztük helyszíni ellenőrzéseket és vizsgálatokat végezhet annak megállapítása érdekében, hogy az e határozat alapján finanszírozott támogatási megállapodással, támogatási határozattal vagy szerződéssel összefüggésben történt-e olyan csalás, korrupció vagy bármely egyéb jogellenes tevékenység, amely sérti az Unió pénzügyi érdekeit.
   10. cikk
   Jelentéstétel és értékelés
   A Bizottság a megfelelő nyomon követő intézkedés mérlegelése érdekében 2016. december 31-ig jelentést nyújt be az Európai Parlamentnek, a Tanácsnak, az Európai Gazdasági és Szociális Bizottságnak, valamint a Régiók Bizottságának az e határozatban előírt intézkedések végrehajtásáról, eredményeiről és átfogó értékeléséről.
   11. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő huszadik napon lép hatályba.

      Kelt Strasbourgban, 2014. április 16-án.

            az Európai Parlament részéről

            az elnök

         M. SCHULZ

            a Tanács részéről

            az elnök

         D. KOURKOULAS

      (1)  A Hivatalos Lapban még nem tették közzé.

      (2)  Az Európai Parlament 2014. április 2-i álláspontja (a Hivatalos Lapban még nem tették közzé) és a Tanács 2014. április 14-i határozata.

      (3)  HL C 46., 2006.2.24., 1. o.

      (4)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

      (5)  Az Európai Parlament és a Tanács 2014. március 11-i 233/2014/EU rendelete a 2014–2020-as időszakra szóló fejlesztési együttműködési finanszírozási eszköz létrehozásáról (HL L 77., 2014.3.15., 44. o.).

      (6)  Az Európai Parlament és a Tanács 2014. március 11-i 232/2014/EU rendelete az Európai Szomszédsági Támogatási Eszköz létrehozásáról (HL L 77., 2014.3.15., 27. o.).

      (7)  A Bizottság 2012. október 29-i 1268/2012/EU felhatalmazáson alapuló rendelete az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.).

      (8)  Az Európai Parlament és a Tanács 2014. március 11-i 236/2014/EU rendelete a demokrácia és az emberi jogok világszintű érvényesülése finanszírozási eszközének létrehozásáról (HL L 77., 2014.3.15., 85. o.).

      (9)  Az Európai Parlament és a Tanács 2014. március 11-i 230/2014/EU rendelete a stabilitás és a béke elősegítését szolgáló eszköz létrehozásáról (HL L 77., 2014.3.15., 1. o.).

      (10)  Az Európai Parlament és a Tanács 2014.március 11-i 231/2014/EU rendelete előcsatlakozási támogatási eszköz létrehozásáról (IPA II) (HL L 77., 2014.3.15., 11. o.).

      (11)  Az Európai Parlament és a Tanács 2014. március 11-i 234/2014/EU rendelete a harmadik országokkal folytatott együttműködésre irányuló Partnerségi Eszköz létrehozásáról (HL L 77., 2014.3.15., 77. o.).

      (12)  A Tanács 1996. november 11-i 2185/96/Euratom, EK rendelete az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).

      (13)  Az Európai Parlament és a Tanács 2013. szeptember 11-i 883/2013/EU, Euratom rendelete az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).

      MELLÉKLET
      A 3. CIKKBEN EMLÍTETT INTÉZKEDÉSEK RÉSZLETEI
      Az európai év lebonyolítása középpontjában az egész Unióra kiterjedő széles körű tájékoztató és kommunikációs kampány áll, amelyet kiegészítenek a tagállamok programjai. Mind az uniós, mind a tagállami programokban részt vehetnek a civil társadalmi szervezetek, az ifjúsági szervezetek, a szociális partnerek, a magánszektor, a nemzeti parlamentek és adott esetben a nemzeti ügynökségek, a szövetségi állami vagy szubnacionális kormányzati szint, köztük a regionális és helyi hatóságok és egyéb érdekeltek, annak érdekében, hogy felelősségtudatot alakítsanak ki a kulcsfontosságú szereplők között.
      Az Unió pénzügyi támogatást nyújt, továbbá a Bizottság által megtervezett logó, valamint az európai évvel összefüggő egyéb anyagok használatára engedélyt ad azon intézkedések számára, amelyeket köz- vagy magánszervezetek valósítanak meg, amennyiben ezek a szervezetek a Bizottságot biztosítják arról, hogy az intézkedéseket 2015-ben hajtják végre és valószínűleg jelentősen hozzájárulnak az európai év célkitűzéseinek megvalósításához.
      A.   KÖZVETLEN UNIÓS INTÉZKEDÉSEK
      A finanszírozás meglévő keretszerződések alapján, az áruk és szolgáltatások közvetlen beszerzésének formájában történik. Ezenkívül a finanszírozás támogatások formáját is öltheti, a tevékenységek végleges költségeinek legfeljebb 80 %-a erejéig. Ezek közé az intézkedések közé az alábbiak tartoznak:

                  a)

                  tájékoztató és reklámkampányok, beleértve:

                              i.

                              az európai év célkitűzéseit tükröző audiovizuális és nyomtatott anyagok gyártása és terjesztése;

                              ii.

                              széles tömegeket vonzó rendezvények, amelyek segítenek felhívni a figyelmet az európai év célkitűzéseire, és a tapasztalatok és helyes gyakorlatok cseréjére szolgáló fórumok;

                              iii.

                              az európai év célkitűzéseihez hozzájáruló uniós programok és intézkedések eredményeinek népszerűsítésére, illetve ismertségének növelésére szolgáló intézkedések;

                              iv.

                              az európai év keretei között végrehajtott fellépéseknek szentelt interaktív tájékoztató webhely létrehozása az „Europa” portálon (http://europa.eu/index_hu.htm) és a közösségi média megfelelő használata;

                              v.

                              egy díj, amely az olyan innovatív és sikeres kommunikációs elképzeléseket és kampányokat jutalmazza, amelyek szokatlan vagy eredeti módszerekkel segítenek vagy segítettek a figyelem felkeltésében és a fejlesztési kérdésekkel kapcsolatos gondolkodás előmozdításában, különösen figyelemmel azokra az elképzelésekre és kampányokra, amelyek célja olyan célközönség elérése, amely korábban alig vagy egyáltalán nem hallott globális fejlesztési kérdésekről;

                  b)

                  egyéb kezdeményezések:

                              i.

                              nyelvi szolgáltatások nyújtása (fordítás, tolmácsolás, többnyelvű tájékoztatás);

                              ii.

                              uniós szintű felmérések és auditok nyomon követése annak érdekében, hogy értékelést és jelentést készítsenek az európai év előkészületeiről, hatékonyságáról, hatásáról.

            B.   UNIÓS INTÉZKEDÉSEK TÁRSFINANSZÍROZÁSA
      A széles tömegeket vonzó uniós szintű rendezvények, amelyek segítenek felhívni a figyelmet az európai év célkitűzéseire, és amelyeket a 2015-ben a Tanács elnökségét betöltő tagállamokkal együttműködésben lehet megrendezni, a programok végleges költségének legfeljebb 80 %-áig uniós támogatásban részesülhetnek.
      C.   TAGÁLLAMI INTÉZKEDÉSEK TÁRSFINANSZÍROZÁSA
      Az egyes tagállami koordinátorok az európai év népszerűsítésére szolgáló intézkedések vagy munkaprogram Unió általi társfinanszírozására kérelmet nyújthatnak be. A munkaprogramnak le kell írnia a konkrét tagállami tevékenységeket. A tagállamok ezen a kereten belül meghatározhatják a 2. cikkel összhangban álló prioritásaikat és a kezdeményezéseiket, és adott esetben a TOT-okat is bevonhatják.
      A társfinanszírozási támogatási kérelemhez részletes költségvetést kell mellékelni a javasolt intézkedések vagy munkaprogram teljes költségéről, valamint a lehetséges társfinanszírozás összegéről és forrásairól. Az uniós hozzájárulás a programok végleges költségeinek legfeljebb 80 %-ára terjedhet ki. A Bizottság minden nemzeti koordinátor esetében meghatározza a társfinanszírozásra rendelkezésre bocsátandó indikatív összegeket és a kérelmek benyújtási határidejét, olyan kritériumok alapján, amelyek figyelembe veszik az érintett tagállam lakosságát és az ottani megélhetési költséget. Tagállamonként egy fix összeg révén biztosítani kell a tevékenységek minimális szintjét.
      E fix összeg meghatározásakor a Bizottság figyelembe veszi, hogy az Unióhoz 2004. január 1-je óta csatlakozott tagállamoknak viszonylag kevés idejük volt tapasztalatszerzésre a fejlesztési együttműködés terén. A Bizottság figyelembe veszi továbbá a több tagállam által együttesen vagy megosztva benyújtott intézkedéseket is.
      A Bizottság biztosítja, hogy a jóváhagyási eljárás az egyenlő bánásmód és a hatékony és eredményes pénzgazdálkodás alapján, átláthatóan, időben és hatékonyan bonyolódjon le.